Raadslid ernstig beseer ná petrolbomaanvalArgieffoto ŉ Gautengse raadslid het veelvuldige beserings opgedoen nadat sy huis in Randfontein Sondag in die vroeë oggendure met petrolbomme bestook is. Kapt. Kay Makhubele, woordvoerder van die polisie, sê die 58-jarige raadslid het in sy huis in Mohlakeng geslaap toe die voorval gebeur het. Lede van die polisie se plofstofeenheid het hulle tussen 04:00 en 05:00 na die toneel gehaas nadat hulle berigte van ŉ brandstigtingsvoorval ontvang het. “Hoewel die omstandighede van die voorval nog vasgestel moet word, kan ons in dié stadium bevestig minstens drie ongebruikte petrolbomme is op die toneel gevind,” het Makhubele gesê. “Ons voorlopige ondersoek na die omvang van die skade aan die huis bevestig die moontlikheid dat ander plofstowwe behalwe petrolbomme ook deur die verdagtes gebruik is.” Makhubele sê die raadslid het ernstige beserings aan sy bolyf opgedoen en is na ŉ hospitaal gehaas. Die polisiebestuur in Gauteng het die voorval ten sterkste veroordeel en ŉ beroep op die gemeenskap gedoen om na vore te kom met inligting wat die polisie kan help om die skuldiges vas te trek. Die motief vir die aanval op die raadslid se huis is nog nie bekend nie.